Palkkojen niukka nousu jatkuu

**Agrologien Liiton palkkakyselyn mukaan aritmeettinen keskipalkka vuoden 2014 kyselyyn verrattuna nousi 26 euroa. Vuosi sitten nousu oli 62 euroa. Elokuussa 2015 agrologien keskipalkka oli 3383 euroa. Alakohtaiset erot edelliseen vuoteen verrattuna olivat nyt poikkeuksellisen suuret, mikä on pienten vastaajaryhmien kyseessä ollessa luonnollista.**

Aiemminkin annettu kehotus seurata suurempien joukkojen palkkojen kehitystä antaa paremman kuvan kuin pienten osajoukkojen. Pieniin osajoukkoihin tekee tilastovirhettä epäidenttinen vastaajajoukko, jolloin sattuman osuus korostuu.

Palkkatyössä olevat vastaajajoukot tänä ja viime vuotena ovat yllättävän samanlaiset. Nyt vastanneista 86 % oli palkkatyössä kuten viime vuonnakin. Yleisimmät syyt palkkatyöstä poissaoloon olivat työttömyys 19 %, muu syy 17 %, vanhempain- tai hoitovapaa tai maatalousyrittäjäksi siirtyminen 15 %, opiskelu 14 % tai eläkkeelle siirtyminen 11 %. Työttömyys on lisääntynyt viime vuodesta prosenttiyksillä. Kolmasosalla (v. 2014 viidenneksellä) vastaajia työttömyys oli kestänyt yli vuoden.

Sivutoimisten yrittäjien osuus on noin kolmannes, kuten vuosi sitten. Toistaiseksi voimassaolevien työsuhteiden osuus, 92 %, oli kolme prosenttiyksikköä viime vuotta parempi. Vastaajien asema organisaatiossa oli muuttunut toimihenkilövaltaisemmaksi. Keskijohtoon kuului 22 % (v. 2014 24 %) vastaajista ja toimihenkilöasemaan 73 % (71 %).

Tutkimustulokseen sisältyvä vastaajajoukko on sukupuolijakaumaltaan sama kuin viime vuonna. Opistoagrologien suhteellinen osuus on neljä prosenttiyksikköä pienempi (53 %) kuin vuosi sitten. Amk-agrologien (37 %) ja ylemmän korkeakoulututkinnon (10 %) suorittaneiden osuudet ovat kasvaneet kaksi prosenttiyksikköä kumpikin.

Suurin vastaajajoukko oli tänäkin vuotena ProAgria-keskuksissa työskentelevät, joiden suhteellinen osuus vastaajista oli sama 16 % kuin edellisessä tutkimuksessa. Toiseksi suurin suhteellinen osuus oli kuntien maaseutuelinkeinoviranomaiset 13 prosentin osuudella, jossa nousua viime vuoteen neljä prosenttiyksikköä. Maatalouden ulkopuolisen alan osuus oli 11 % (12 %), maatalouskaupan 10 % (9 %) ja Ely-keskuksen työntekijät 7 % (9 %).

Tuloksia tarkasteltaessa kannattaa seurata vastaajamäärältään suurimpia ryhmiä. Laatikossa on vertailua tämän ja viime vuoden päätulosten ja vastaajajoukkojen välillä.

Laatikkoon:

Vastaajia 1037 (v. 2014 1100), joista päätoimisesti työssä 892 (947)

aritmeettinen keskipalkka 3383 (3357) euroa

mediaanipalkka 3076 (3056) euroa

provisiota 54 (49) vastaajalla, ka. 1300 (879) euroa, mediaani 600 (400) euroa

Palkkatyössä olevista vastaajista

naisia 44,0 % (44 %)

30 vuotta tai alle 7,5 %

31-40 vuotta 25,9 %

41-50 vuotta 28,9 %

51-60 vuotta 31,3 %

61 vuotta tai enemmän 6,5 %

93% (90 %) vastaajista toistaiseksi voimassaolevassa työsuhteessa

33 % (33 %) vastaajista sivutoimisia yrittäjiä

Alojen sisällä isoja palkkojen heilahduksia

|  |  |  |  |  |  |
| --- | --- | --- | --- | --- | --- |
| **Neuvonta ja järjestöt** |  | **2015** |  | **2014** |  |
| ProAgria keskus | N | KA | N | KA |  |
| Naiset | 72 | 2625 | 77 | 2572 | 2,1 |
| Miehet | 72 | 2955 | 78 | 2917 | 1,3 |
| Yhteensä | 144 | 2791 | 155 | 2746 | 1,6 |
|  |  |  |  |  |  |
| Faba | N | KA | N | KA |  |
| Naiset | 17 | 2281 | 17 | 2330 | -2,1 |
| Miehet | 4 |  | 4 |  |  |
| Yhteensä | 21 | 2311 | 21 | 2424 | -4,7 |
|  |  |  |  |  |  |
| Muu maatalousjärjestö | N | KA | N | KA |  |
| Naiset | 10 | 2933 | 13 | 2825 | 3,8 |
| Miehet | 4 |  | 12 | 4203 | -100,0 |
| Yhteensä | 14 | 3328 | 25 | 3500 | -4,9 |

Pääryhmään neuvonta ja järjestöt-ryhmässä ProAgria keskusten palkkaus näyttää kehittyneen yleisemmän palkkakehityksen mukaan. Fabassa ja muissa maatalousjärjestöissä vastaajia on vähän. Siksi niiden palkkakehitystä ei voi pitää aivan luotettavana. Ryhmän sisäisiä palkkaeroja selittää osittain vastaajien ikärakenne. Faban vastaajista 2/3 on alle 41-vuotiaita, ProAgria-keskuksissa 25,7 % ja muun maatalousjärjestön ainoastaan 14,2 %.

Koko ryhmän vastaajista esimiesasemassa toimi 11,1 % vastaajista.

|  |  |  |  |  |  |
| --- | --- | --- | --- | --- | --- |
| **Kunta**  |  | **2015** |  | **2014** |  |
| Maaseutuelinkeinoviranomainen | N | KA | N | KA |  |
| Naiset | 55 | 2900 | 35 | 2908 | -0,3 |
| Miehet | 55 | 3276 | 54 | 3221 | 1,7 |
| Yhteensä | 110 | 3088 | 89 | 3099 | -0,4 |
|  |  |  |  |  |  |
| Lomatoimi | N | KA | N | KA |  |
| Naiset | 11 | 2727 | 13 | 2868 | -4,9 |
| Miehet | 9 | 2596 | 7 | 2353 | 10,3 |
| Yhteensä | 20 | 2668 | 20 | 2687 | -0,7 |
|  |  |  |  |  |  |
| Muu kunnan toimi | N | KA | N | KA |  |
| Naiset | 14 | 2826 | 19 | 2695 | 4,9 |
| Miehet | 15 | 3678 | 15 | 3505 | 4,9 |
| Yhteensä | 29 | 3283 | 34 | 3049 | 7,7 |

Maaseutuelinkeinoviranomaisten palkat näyttäisivät ottaneen aavistuksen takapakkia. Käytännössä palkkakehitys näyttää noudatelleen yleistä kehitystä. Ryhmä muu kunnan toimi näyttää sekä miehille ja naisille mojovaa palkkakehitystä, kuten lomatoimen miehillekin. Muistettakoon, että viime vuoden tutkimuksessa muu kunnan toimi näytti 9,5 prosentin palkan alentumista.

Maaseutuviranomaisista 38 %, lomatoimessa 60 % ja muussa kunnan toimessa 20,7 % oli esimiesasemassa.

Vastanneista maaseutuelinkeinoviranomaisista 22,7 %, lomatoimen viranhaltijoista 35 % ja muun kunnan toimessa työskentelevistä 3,4 % oli alle 41-vuotiaita. Ikä näyttää selittävän kuntienkin palkkoja.

|  |  |  |  |  |  |
| --- | --- | --- | --- | --- | --- |
| **Valtio**  |  | **2014** |  | **2015** |  |
| Valtio, ELY-keskus maaseutuosasto | N | KA | N | KA |  |
| Naiset | 29 | 3038 | 38 | 3068 | -1,0 |
| Miehet | 39 | 3438 | 45 | 3445 | -0,2 |
| Yhteensä | 68 | 3267 | 83 | 3273 | -0,2 |
|  |  |  |  |  |  |
| Maataloustutkimus | N | KA | N | KA |  |
| Naiset | 12 | 2848 | 12 | 3183 | -10,5 |
| Miehet | 12 | 3123 | 10 | 3022 | 3,3 |
| Yhteensä | 24 | 2980 | 22 | 3144 | -5,2 |
|  |  |  |  |  |  |
| Muu valtion toimi | N | KA | N | KA |  |
| Naiset | 21 | 3382 | 25 | 3134 | 7,9 |
| Miehet | 21 | 3844 | 21 | 3486 | 10,3 |
| Yhteensä | 42 | 3613 | 46 | 3295 | 9,7 |

Ely-keskuksissa on edetty suunnilleen maaseutuelinkeinoviranomaisten tahdissa. Maataloustutkimuksen viime vuoden huima 15,5 % nousu näytää nyt 5,2 % laskua. Totuus siis lienee jostakin tältä väliltä tässä pienessä vastaajajoukossa. Ensi vuodeksi täytyy muodostaa uusi Luken ryhmä, jolloin osa ryhmään muu valtion toimi tullee Luken ryhmään. Muu valtion ryhmä näytti viime vuonna 5,3 prosentin laskua ja nyt 9,7 prosentin nousua.

Koko ryhmän esimiesprosentti on 12,7.

Alle 41-vuotiaita Ely-keskusten vastaajissa on 26,5 %, maataloustutkimuksessa 45,8 % ja muissa valtion toimissa kolmannes.

|  |  |  |  |  |  |
| --- | --- | --- | --- | --- | --- |
| **Maatalouskauppa ja -teollisuus** |  | **2015** |  | **2014** |  |
| Maatalouskauppa | N | KA | N | KA |  |
| Naiset  | 18 | 2392 | 19 | 2669 | -10,4 |
| Miehet | 71 | 3537 | 64 | 3518 | 0,5 |
| Yhteensä | 89 | 3313 | 83 | 3323 | -0,3 |
|  |  |  |  |  |  |
| Maatalouteen liittyvä teollisuus | N | KA | N | KA |  |
| Naiset | 17 | 3492 | 14 | 3375 | 3,5 |
| Miehet | 45 | 4464 | 48 | 4515 | -1,1 |
| Yhteensä | 62 | 4221 | 62 | 4253 | -0,8 |
|  |  |  |  |  |  |
| Maatalouteen liittyvä liikelaitos | N | KA | N | KA |  |
| Naiset | 14 | 2948 | 11 | 2910 | 1,3 |
| Miehet | 9 | 3388 | 12 | 4110 | -17,6 |
| Yhteensä | 23 | 3120 | 23 | 3536 | -11,8 |

Ryhmässä maatalouskauppa ja –teollisuus miesvaltaiset maatalouskauppa ja maatalouteen liittyvä teollisuus ovat kehittyneet yleisen linjan mukaan. Tämän ryhmän pienin ja naisvaltaisin alaryhmä maatalouteen liittyvä liikelaitos oli viime vuonna 12,8 prosentin kasvussa, nyt 11,8 % laskuvauhdissa miesten kovan pudotusprosentin vuoksi.

Koko maatalouskaupan ja –teollisuuden ryhmässä esimiesasemassa on 25,9 prosenttia vastanneista. Ryhmän sisällä esimiesasemassa maatalouskaupassa on 20,2 %, maatalouteen liittyvässä teollisuudessa 30,6 % ja maatalouteen liittyvissä liikelaitoksissa 34,8 % vastanneista.

Maatalouskaupassa alle 41-vuotiaita vastaajista on 47,2 %, maatalousteollisuudessa 33,9 % ja muissa maatalouden liikelaitoksissa 21,7 %.

|  |  |  |  |  |  |
| --- | --- | --- | --- | --- | --- |
| **Finanssiala** |  | **2014** |  | **2015** |  |
| Pankki | N | KA | N | KA |  |
| Naiset | 5 | 4762 | 7 | 3708 | 28,4 |
| Miehet | 30 | 6069 | 29 | 5620 | 8,0 |
| Yhteensä | 35 | 5876 | 36 | 5248 | 12,0 |
|  |  |  |  |  |  |
| Vakuutus- ja eläkelaitos | N | KA | N | KA |  |
| Naiset | 4 |   | 8 | 3289 | -100,0 |
| Miehet | 12 | 5057 | 11 | 5266 | -4,0 |
| Yhteensä | 16 | 4877 | 19 | 4434 | 10,0 |

Finanssialalla pankkien työntekijöiden palkat ovat edelleen parhaat. Pankkinaisten hurja luku ei välttämättä kerro totuutta, sillä vastaajamäärä on pienin mahdollinen tarkasteluun otettava. Miehillä edustavuutta on enemmän ja palkkakehityksen vauhti paras. Tosin viime vuonna pankkien palkoissa näkyi lähes 10 prosentin alentuminen - osin varmaan suhteellisen pienen vastausmäärän takia. Vakuutus- ja eläkelaitosten vastausmäärä on jatkanut laskua. Miehillä oli viime vuonna 12,6 prosentin nousu ja nyt 4 prosentin lasku.

Pankeissa vain 8,6 % on alle 41-vuotiaita ja vakuutus- ja eläkelaitoksissa 12,5 %.

Vakuutus- ja eläkelaitoksissa neljännes ja pankeissa puolestaan 74,3 % vastaajista oli esimiesasemassa. Pankin vastaajissa kolmannes kuului ylimpään johtoon. Vastaajien esimiesasema ja muita vanhempi ikärakenne näkyvät pankkien palkkauksessa vahvasti.

|  |  |  |  |  |  |
| --- | --- | --- | --- | --- | --- |
| **Maatila** | N | **2015** | N | **2014** |  |
| Naiset | 5 | 2890 | 5 | 3450 | -16,2 |
| Miehet | 11 | 2963 | 12 | 3136 | -5,5 |
| Yhteensä | 16 | 2943 | 17 | 3228 | -8,8 |

|  |  |  |  |  |  |
| --- | --- | --- | --- | --- | --- |
| **Opetus** | N | **2015** | N | **2014** |  |
| Naiset | 35 | 3482 | 43 | 3373 | 3,2 |
| Miehet | 21 | 3620 | 27 | 3682 | -1,7 |
| Yhteensä | 56 | 3534 | 70 | 3492 | 1,2 |

|  |  |  |  |  |  |
| --- | --- | --- | --- | --- | --- |
| **Muu maatalouteen liittyvä ala** | N | **2015** | N | **2014** |  |
| Naiset | 14 | 2590 | 15 | 2685 | -3,5 |
| Miehet | 11 | 3328 | 12 | 4038 | -17,6 |
| Yhteensä | 25 | 2915 | 27 | 3286 | -11,3 |
|  |  |  |  |  |  |
| **Maatalouden ulkopuolinen ala** | N | **2015** | N | **2014** |  |
| Naiset | 39 | 2787 | 44 | 2603 | 7,1 |
| Miehet | 58 | 4242 | 67 | 4131 | 2,7 |
| Yhteensä | 97 | 3657 | 111 | 3545 | 3,2 |

Loppujen yksittäisten alojen kohdalla opetuksen ja maatalouden ulkopuolisen alan vastausten määrät ovat merkittävästi pienentyneet.

Maatiloilla työskentelevien tilan- ja karjanhoitajien sekä työnjohtajien vastaajamäärä on pieni, mikä aiheuttaa nytkin suuria vuosittaisia vaihteluja. Viime vuonna maatilojen miesten huima keskipalkan nousu (13,3 %) nosti koko ryhmän palkkojen nousuprosentiksi peräti kahdeksan. Tämän vuotinen naisten pienen joukon palkat näyttäisivät suorastaan romahtaneen ja koko ryhmän viime vuoden nousu ja vähän enemmänkin on otettu tänä vuonna takkiin.

Muu maatalouteen liittyvä ala on 11,3 prosentin laskuvauhdissa viime vuotisen 6,9 nousun sijaan.

Opetuksessa naisten palkkakehitys on tänäkin vuonna miehiä parempi koko ryhmän jäädessä 1,2 prosentin nousuun.

Myös maatalouden ulkopuolisella alalla naiset ovat edenneet miehiä paremmin ja koko ryhmäkin 3,2 prosentin vauhtia. Viime vuonna vastaava nousu oli 5,2 prosenttia. Maatalouden ulkopuolella palkkakehitys tuntuu olevan hyvä.

Maatiloilla alle 41-vuotiaita on 12,5 %, opetuksessa 8,9 %, muulla maatalouteen liittyvällä alalla kahdeksan prosenttia ja maatalouden ulkopuolella 4,1 %.

Maatalouden ulkopuolisissa töissä vastaajista 36,1 % oli esimiesasemassa. Muulla maatalouteen liittyvällä alalla vastaava prosentti oli 28 ja maatiloilla peräti 62,5 %. Maatiloilla esimiesasema ei näy palkassa!

|  |  |  |  |  |  |
| --- | --- | --- | --- | --- | --- |
| **Kaikki alat** | **N** | **2015** | **N** | **2014** |  |
| Naiset | 393 | 2926 | 417 | 2886 | 1,4 |
| Miehet | 499 | 3739 | 530 | 3726 | 0,3 |
| Yhteensä | 892 | 3383 | 947 | 3357 | 0,8 |

Naisten palkankorotusprosentti 1,4 on tänä vuonnakin selvästi miesten 0,3 prosenttia parempi. Viime vuonna vastaavat luvut olivat naisten hyväksi 2,4 vastaan 0,8. Euroissa naisten palkka parantui viime vuodesta 40 euroa ja miesten vaivaiset 13 euroa. Naisten noususta huolimatta kirittävää miehiin nähden riittää, sillä naisten palkat ovat 78,2 % miesten palkasta.

Pääryhmittäisiä palkkojen muutoksia kannattaa katsoa taulukosta 1. Siinä tarkastelua on tehty hieman suuremmissa pääryhmissä sekä lyhyellä että pitkällä perspektiivillä. Oikeassa sarakkeessa näkyvä indeksiluku osoittaa valtion, kuntien ja neuvonnan ja järjestöjen palkkojen kehityksen olleen parasta vuosien 2004 ja 2015 välillä.

Agrologi-iässä selvä sukupuoliero

Alle viisi vuotta agrologiksi valmistumisen jälkeen miesten palkat ovat 142 euroa miesten hyväksi. Seuraavassa ikäryhmässä 6-10 vuotta ero venähtää jo 729 euroon ja revähtää suurimmilleen (1025 euroa) ikäluokassa 26-30 vuotta sitten valmistuneet.

Miehillä palkka nousee 30 vuoden agrologi-ikään saakka lukuun ottamatta notkahdusta agrologi-iässä 16-20 vuotta.

Viime vuoden tapaan agrologi-ikäluokassa 16-20 vuotta miesten ja naisten vastaajamäärät ovat lähes yhtä suuret kuten viime vuonnakin. Viime vuonna miehet saivat tässä luokassa palkkaa 760 euroa enemmän kuin naiset. Nyt ero oli kaventunut 611 euroon.

Muuten nais- ja miesvastaajat jakaantuvat eri agrologi-ikäluokkiin viime vuoden tapaan. Naiset ovat enemmistönä agrologi-ikäluokissa 0-15 vuotta ja miehet taas 21 vuotta ylittävissä agrologi-ikäryhmissä.

Työkokemuksen vuoksi käytämme agrologi-ikää, sillä suomenkielisessä työkokemuskysymyksessä vastausvaihtoehdot olivat valitettavasti virheellisiä.

Toimihenkilöistyminen jatkuu

Agrologien palkkaa laskevasti vaikuttaa myös työntekijäasema. Viime vuonna toimihenkilöasemassa oli 70,7 % vastaajista. Nyt vastaava prosentti oli jo 73,2. Naisista tässä asemassa oli 83,5 % (79,8 %) ja miehistä 65 % (63,6 %).

Keskijohtoon miehiä kuului 27,7 % (28,2 %) ja ylimmässä johdossa 7,3 % (8,2 %). Naisilla keski- ja ylimmän johdon työpaikat vähentyvät vauhdikkaammin kuin miehillä.

Toimihenkilötason tehtävissä miehet ansaitsivat 3292 (3249) euroa ja naiset 2821 (2727) euroa. Keskijohdon miesten palkka oli 4119 (4217) euroa ja naisten 3434 (3529) euroa. Ylimmässä johdossa miesten palkat olivat nousseet 5800 eurosta 6410 euroon ja naisilla 3743 eurosta 3790 euroon.

Keski-Suomi alueiden ykkönen

Keski-Suomi ,johon kuuluvat myös Etelä- ja Keski-Pohjanmaa säilytti alueellisen vertailun ykköspaikan 3540 euron palkalla. Viime vuonna alueiden ykkösen palkka oli 3497 euroa.

Etelä-Suomi sai luovuttaa viimevuotisen hopeasijansa Lounais-Suomelle. Lounais-Suomen keskipalkka oli 3526 euroa – 14 euroa Keski-Suomea heikompi. Etelä-Suomen keskipalkka oli 3452 ja Hämeen 3392 euroa. Jumbosija siirtyi niukasti Pohjois-Suomesta Itä-Suomeen. Pohjois-Suomessa ansaittiin keskimäärin 3136 euroa ja Itä-Suomessa kymppi vähemmän. Viime vuonna jumbosijalla olleen Pohjois-Suomen keskipalkka oli 3174 euroa.

AMK-agrologit kirivät parhaiten

Eri koulutustasojen välisessä vertailussa sekä amk-agrologit että ylemmän korkeakoulututkinnon suorittaneet kasvattivat palkkaansa viime vuodesta, ensimmäiseksi mainitut 88 eurolla ja jälkimmäinen ryhmä 39 eurolla. Opistoagrologien kuukausittainen palkkapussi oheni kahdeksalla eurolla.

Opiston suorittaneiden miesten ja naisten palkkaero kaventui viime vuodesta kahdella eurolla 957 euroon. Amk-agrologeilla palkkaero oli viime vuonna 513 euroa miesten hyväksi mutta tänä vuonna ero oli kutistunut 451 euroon. Ylemmän korkeakoulututkinnon suorittaneilla miehillä oli viime vuonna 553 euroa parempi palkka kuin naisilla. Nyt ero oli lähes tuplaantunut ollen nyt peräti 1058 euroa.

Opiston suorittaneet naiset ansaitsivat 75 % miehen eurosta, AMK-tutkinnon suorittaneet naiset 86 % ja ylemmän korkeakoulututkinnon suorittaneet 77 %. Viime vuonna vastaavat prosenttiosuudet olivat 75, 82 ja 87. Ylemmän korkeakoulututkinnon suorittaneita oli 93 henkilöä, joten lukemien heittely eri vuosien välillä aiheutuu selvästi pienemmästä vastaajajoukosta.

Pääryhmien välisessä vertailussa neljä parasta alaa säilyttivät viimevuotisen paikkansa, mutta viime vuonna viidentenä ollut Muu maatalouden liikelaitos romahti 11. sijalle ja tämän vuoden viidenneksi nousi viime vuoden 9. sijalta Muu valtion toimi. Kärkiviisikossa naisista työskenteli 21,8 % (20,3 %) vastaajista ja miehiä 33,2 % (31,7 %).

Peräviisikossa tapahtui enemmän muutoksia. Peräpäässä Faba, Kunnan lomituspalvelutoimi ja ProAgria olivat viimevuotisessa järjestyksessä. Viime vuoden neljänneksi viimeinen Muu kunnan toimi hyppäsi kuusi sijaa ylemmäksi ja viidenneksi heikoimpana ollut Kuntien maaseutuelinkeinoviranomainen kaksi sijaa ylemmäksi. Neljänneksi viimeiselle sijalle valahti Muu maatalouteen liittyvä ala ja viidenneksi viimeiseksi Maatilojen tilanhoitajat ja työnjohtajat.

Peräpään viidellä alalla työskenteli 30,6 % (38,8 %) naisista ja 21,4 % (29,9 %) miehistä. Tämän ryhmän suhteellisten osuuksien pienentymiseen vaikutti kunnan maaseutuelinkeinoviranomaisten nousu pois viiden heikoimman kastista.

Jälleen lämmin kiitos kaikille vastanneille!

Esko Lappalainen